Kum us em Bus usgstiege, buetet eus oepert de Transport a euses Ziel San Cipriano a, aber noed oepe im Jeep oder aehnlichem. Das chline Dorf im Jungle isch, sit d Eisenbahn nueme det ane fahrt, praktisch vo de Waelt abgschnitte ohni Strass. D Bewohner vo daem arme Oertli haend sich aber zhaelfe gwuesst und haend es neus Gfaehrt fuer d Schiene kreiert, d "Brujita" (=  Haexli). Mir stieged also um uf das spannende Transportmittel. Sie haend es paar Holzbretter zaemezimmeret, chlini Metallraeder mit Chugellager dra gschrubet und en normale Toeff als Antrieb druf montiert. S Vorderrad vom Toeff isch uf de Bretter, s Hinterrad isch uf de Schiene. Zum sitze haets en eifache Holzbank, wo nur uf d Bretter druf gstellt isch. Si fahred ganz schoen zuegig dur de wunderschoene Jungle, verbii a Bananebaeum. S isch Sunntignamittag und haet viel Gegeverchehr... aber halt, mer chan doch uf  eim Gleis noed chrueze! Jedesmal wird mit em entgegekommende Brujita-Fahrer churz diskutiert, wer muess abstiege und sis Gfaehrt vo de Schiene lupfe   . I dere  20-minuetige Fahrt muend mir ca. 5 mal abstiege.    S Doerfli bestaht hauptsaechlich us einere Naturstrass und es paar Hueser uf beidne Siite. S isch es Eintauche ine anderi Welt. D Bevoelkerig i de bisherige Ort, wo mir in Kolumbie gseh haend, isch bunt gmischt gsi mit spanischer, afrikanischer und indianischer Abstammig und allne moegliche Mischige. In San Cipriano choent mer meine, mer seg tuef in Afrika glandet. Vieli Chinder mit zottelige Haar spieled uf de Strass. Euses Hotel isch e eifachi  Konstruktion, une fuer d Chuchi chli Beton und obe mehrheitlich Holz. S Bett isch churz und haert, aber zum Glueck haets en Ventilator. S isch heiss und fuecht. Richtig schoen nach em chalte Waetter i de Berge z Bolivie und Peru.    Am Namittag goend mir go bade im kristallklare Fluss, e super Abchuelig! De ganz naechste Tag verbringed mir am, bzw. uf em Fluss. Mir mieted eus Lastwageschluech und wandered es Stuck dur di immergruene Natur. Daenn loend mir eus uf em Schluch de Fluss derab triibe. A  de meiste Stelle ischs ganz gmuetlich, mir plantsched umenand, gnuessed d Sunne. A es paar Stelle wirds zuegig, chli Action, und mer muess sich mit Haend oder Fuess vo Baumstaemm rette und sich devo weg drucke. Isch guet, dass es i de letschte Nacht fest graegnet haet, sust waered mir wohl no oefters uf de Stei stecke bliebe   . D Romy isch geg de Schluss ine Sackgass triebe worde und meint si choen z Fuess de Fluss durquere zum det wieder uf de Schluch zstiege... naja, bi dem Versuech landet si mit em Hinter uf de Stei vom Flussbett. Gseht lustiger us, als es sich afuehlt.    Z'aesse gits im ganze Dorf i allne Restaurants s gliche, s Standardmenue us de Region oder sogar emene riesige Teil vo Sued- und Zentralamerika: trochne Reis, Bohne, fritierti Banane (Platanos)  und entweder fritierte Fisch, Poulet oder (es meistens zaechs) Rindsplaetzli. Mir choends faengs nueme gseh! Ja, und s unglaubliche isch, dass si eus das Menue scho zum Zmorge waend uftische, und selbstverstaendlich s gliche zum Zmittag und zum Znacht. Mit Glueck finded mir oepert, wo eus zum Zmorge es Ruehrei mit fritierte, salzige Banane zuebereitet. Mir haends ja scho schoen mit de riesige Uswahl in Europa. I de Staedt gits da natuerlich meh Abwaechslig a touristische Ort.    De Maentig isch en  Fiirtig und entsprechend haets immer no viel Luet us Cali da, wo es verlaengerets Wucheend gnuessed. Am Ziistig isch s Dorf fast nueme wiederzerkaenne: mir sind glaub no di einzige Touriste da. Bi Nieselraege sitzted mir namal an Fluss bevors mit em Haexli zruck ad Strass und uf di erschreckende Rueckfahrt gaht.    D Strecki zwueschet Cali und em wichtigste Pazifikhafe vo Kolumbie, Buenaventura, isch no vor wenige Jahre sehr gfaehrlich gsi weg Guerillas und em Drogeschmuggel. Jetzt isch s Militaer und d Polizei hoechst praesent entlang de Strass mit einige Kontrollposte und mobile Truppe, vollbewaffnet mit Gwehr uf em Toeff. Eigentlich isch d Strass dur das sicher. Huet sind d Bus- und Lastwagefahrer di groesste Gfahr   . D Bus fahred wie di Hohle, ueberholed a allne unmoegliche Stelle, naemed kei Ruecksicht uf Fuessgaenger und meined si seged a emene Formel-1-Raenne. Andauernd haets Schilder, wo vor Unfallgfahr warned. Bringt nuet! Was au diversi Chruez am Strasserand zeiged. Euse Fahrer isch recht vernuenftig unterwegs im Verglich zu daem uf de Hinfahrt. Euse Bus haltet churz zum en Passagier uflade, chan  daenn noed grad losfahre, wil en andere Bus chli fraech vor euse anegfahre isch und de Weg blockiert. Euse Fahrer chumt knapp dra verbii und rueft am andere Fahrer oepis uebere. De ander fuehlt sich anschiened enorm provoziert. Nach es paar Hundert Meter chumt de ander Bus ploetzlich vo hine wie a Ragete go ueberhole anere unuebersichtliche Stell. Wo er chli meh als uf glicher Hoechi isch, draengt er euse Bus absichtlich ab. De Rueckjspiegel vo eusem Bus zersplitteret, euse Bus bremst nur Zentimeter vom  Strassegrabe und ere Felswand entfernt. De Ander, immer no uf de Gegefahrbahn, muess e Vollbrems riise, wil en Lastwage entgege chumt. Beidi Busfahrer und es paar Passagier springed use und fanged e Schlaegerei a, mitte uf de Ueberlandstrass! Im Bus herrscht Panik, d Chinder fanged a bruele. Wo sich d Luet dusse anschienend langsam beruhiged, raennt ploetzlich eine vom andere Bus uf euse Fahrer los und schlaht em mit ere Eisenstange uf de Chopf! Die spinned! D Luet im Bus naemed d Handys fuere zum d Polizei  alarmiere, aber niemert weiss d Nummere! Mir sind di einzige uslaendische Touris det, alles andere sind Kolumbianer   . De ander  Busfahrer chumt Schiss ueber, wo er merkt, dass wohl en entgegekommende Busfahrer, d Polizei alarmiert haet. Er stiigt ii und fluechtet mit sim Bus inkl. Passagier! Euse Busfahrer bluetet starch us em Chopf, will aber wiiter fahre. Das isch eus z riskant und mir springed us em Bus, churz bevor er abfahrt. I de Hektik laht d Romy leider ihri schoene Sunnebruele im Bus liege, wo si erst z Argentinie gchauft haet. Zum Glueck ischs e hochfrequentierti Strecki und mir choend sofort i en andere Bus umstiege.  Euse neue Busfahrer fahrt recht zuegig und mir choend eus um all die Kurve noed wuerklich entspanne. Es paar Kilometer spaeter staht daenn de 'gfluechtete' Bus am Strasserand, d Polizei haet en usegfischt. Isch zhoffe, dass daem Idiot de Fahruswiis lebenslang entzoge wird. De haet vorsaetzlich en Unfall provoziert, und das vo zwei Bus, wo mit je 25 Persone voll bsetzt gsi sind. Kriminell!    Au scho in Bolivie sind d Busfahrer oft ruppig gfahre und haend gfaehrlich ueberholt. Aber das da uebertrifft  das bi wiitem. Wiso? Si haend die neuere Bus da und choend drum schneaeller beschleunige. Mir sind froh, dass z Bolivie noed meh PS unter de Hube gha haend.    Mir choemed heil z Cali a. Morn gahts uf di letscht lange Busfahrt, i 10-12 Stund uf Bogota. Bitte en vernuenftige Fahrer! Naechste Maentig flueged mir ad Karibikkueste.